Hollywood: Kim Kardashian in sop oor rok; BTS se paaie skeiDie realiteitstelevisiester Kim Kardashian. (Foto: Dimitrios Kambouris/ Getty Images vir AFP) Maroela Media bied jou ’n opsomming van die week se jongste internasionale vermaaknuus. Die glanspersoonlikheid Kim Kardashian het die wêreld aan’t gons gehad toe sy vroeër vanjaar ’n ikoniese rok van die ontslape Amerikaanse aktrise Marilyn Monroe na die glansryke Met Gala gedra het. Dié rok is spesiaal vir Marilyn Monroe ontwerp sodat dit lyk of dit aan haar vel kleef. Talle sosialemediagebruikers was gekant teen die idee dat die 41-jarige Kardashian die rok dra en vroeër die week het gerugte die rondte begin doen dat die rok nou beskadig is. Die Ripley’s Believe it or not!-museum in Los Angeles het egter intussen gesê dat Kardashian nié die rok beskadig het nie, ongeag die menings van sosialemediagebruikers wat glo dat sy die rok geskeur het. “Die dra van die rok was ŉ omstrede kwessie, maar die feit bly staan dat sy nie die kledingstuk op enige wyse beskadig het in die kort tydjie wat dit by die Met Gala gedra is nie.” Kardashian het die rok net van onder by die Met se trappe tot bo gedra. Daarna is dit aan die museum terugbesorg. Die museum het die rok in 2016 teen $4,8 miljoen (sowat R7 miljoen) aangekoop. Kardashian, wat op ’n streng dieet moes gaan om in die rok te pas, het nie kommentaar op die bewerings gelewer nie. Aanhangers van die sangeres Beyoncé kan hul vere regskud vir ’n splinternuwe album, Renaissance, wat op 29 Julie vanjaar op die rakke sal wees. Beyoncé. (Foto: Kevin Winter/The Recording Academy/AFP) Dit sal die 40-jarige sangeres se eerste album sedert 2016 wees. Tidal, ’n musiekstromingsplatform wat eens op ’n tyd deur Jay-Z, Beyoncé se man, besit is, het die nuus Donderdagaand eerste op Twitter gedeel. Dit volg nadat alle profielfoto’s van Beyoncé se sosialemediaplatforms verwyder is en ’n boodskap wat lui “Act 1… RENAISSANCE” gedeel is. Die wêreldberoemde Beyoncé het aanhangers begin voorberei vir nuwe musiek tydens ’n onderhoud met Harper’s Bazaar in Augustus 2021. “Ek voel ’n renaissance kom,” het sy gesê. “Ek is al vir die afgelope jaar en ’n half in die ateljee. Soms neem dit ’n jaar om persoonlik deur duisende klanke te soek. Een koor kan tot 200 gestapelde harmonieë hê.” Die aktrise Amber Heard het vir die eerste keer haar hart teenoor die media oopgemaak sedert die opspraakwekkende hofsaak tussen haar en Johnny Depp, haar eksman. Dié saak het die wêreld vasgenael voor hul skerms gehad en talle sosialemediagebruikers het daagliks hul eie menings oor die saak gedeel. In ’n onderhoud met NBC News, het sy verduidelik dat sy nie omgee wat mense van haar dink nie. “Selfs iemand wat seker is dat ek al hierdie haat verdien, al dink jy ek lieg, kon steeds nie vir my sê – my in die oë kyk en vir my sê – dat jy dink dat daar ’n regverdige verteenwoordiging [van haar en Depp] op sosiale media was nie.” Sy het in die onderhoud gesê dat sy nie die jurie blameer nie en dat sy kan verstaan hoe hulle tot die besluit gekom het. “Hy is ’n geliefde akteur. Mense voel asof hulle hom ken.” Die Koreaanse popgroep BTS het tydens ’n besonderse herdenkingsete aan hul aanhangers bevestig dat hul vir eers ‘n “hiatus’ gaan neem. Die Koreaanse popgroep BTS op die verhoog. (Foto: Theo Wargo/Getty Images for The Recording Academy/AFP) Dié groep, wat miljoene aanhangers wêreldwyd het, het besluit om dit te doen sodat hulle op hul onderskeie solo-loopbane kan fokus, maar het belowe dit is nie die einde van BTS as ’n groep nie. Die sewe lede in die groep het tydens die spesiale ete gesit en gesels oor dit wat verby is en dit wat vir hulle voorlê. Dié gesprek, wat langer as ’n uur geduur het, is later op hul YouTube-kanaal gelaai. BTS, wie se ouderdomme van 24 tot 29 strek, het hul eerste album, met net sewe snitte op, in 2013 uitgereik. Hulle het sedertdien treffers soos “Dynamite” en “Butter” uitgereik en is in 2021 aangewys as die wêreld se groep wat die meeste musiek verkoop het. Lady Gaga op die rooitapyt tydens die Bafta-toekennings by die Royal Albert Hall in Londen, Brittanje. (Foto: Tolga Akmen/AFP) Die Grammy-wenner Lady Gaga is onlangs as die kandidaat aangewys wat heel moontlik die rol van Harley Quinn in ’n volgende rolprent gaan vertolk. Gaga sal na bewering dié rol in die opvolgrolprent van The Joker, wat in 2019 uitgereik is, speel. Sy sal die skerm met Joaquin Phoenix, wat die rol van Joker vertolk, deel. Dié opvolgrolprent sal ’n musiekprent wees. Volgens die Hollywood Reporter gaan Gaga se weergawe van Harley Quinn in ’n ander heelal as dié van Margot Robbie, wat die rol van Quinn in Suicide Squad (2016), Birds of Prey (2020) en The Suicide Squad (2020) vertolk het, bestaan. Dit is egter nog nie bekend wanneer die rolprent uitgereik sal word nie. Die Game of Thrones-karakter Jon Snow kry sy eie opvolgreeks. HBO is besig met die beginstadiums van dié nuwe reeks waarin aanhangers die gewilde akteur Kit Harington weer sal sien. Kit Harington as Jon Snow in Game of Thrones (Foto: Game of Thrones) Dié akteur het twee Emmy-benoemings gekry vir sy rol in die trefferreeks wat in 2019 tot ’n einde gekom het. Dit is egter nog nie bekend wanneer die reeks op die kassie te siene gaan wees nie. Kykers kan intussen uitsien na ’n ander opvolgreeks, House of the Dragon, wat op 21 Augustus vanjaar uitgereik sal word. Dié reeks vertel die storie van die burgeroorlog van die House Targaryen en speel 200 jaar voor Game of Thrones af. Bronne: Today, BBC, Forbes, The Hollywood Reporter